Burjassot viu una gran nit literària amb el lliurament dels Premis Vicent Andrés Estellés 2014
2025-07-24

El Centre Cultural Tívoli de Burjassot ha acollit la cerimònia de lliurament dels Premis Vicent Andrés Estellés corresponent a l’edició de 2014. La cerimònia, organitzada per l’Institut Municipal de Cultura i Joventut de Burjassot, ha comptat amb la presència de l’alcalde de Burjassot, Rafa García, diputats nacionals, eurodiputats, diputats provincials i representants de la Corporació Municipal. També va estar present, en representació del rector de la Universitat de València, Daniel González Serisola, delegat del rector d’Estudiants, i diferents representants d’Edicions Bromera, així com una àmplia representació del moviment associatiu de Burjassot.

En la XV edició del Premi Vicent Andrés Estellés de Poesia, dotat amb 9.000 euros i atorgat per l’Ajuntament de Burjassot, el guanyador ha sigut Francesc Rodrigo Segura, per la seua obra “Alfabet del desig”. Un emocionadíssim Francesc arreplegava, de mans de l’alcalde la Sitja de ceràmica, símbol indiscutible de Burjassot, que li reconeixia com a guanyador del guardó.

Rafa García va destacar el gran treball realitzat per Francesc en homenatge a Vicent Andrés Estellés que li ha valgut el premi d’enguany amb un poemari digne dels millors autors. Un homenatge al poeta del poble que Francesc presentava també davant la seua família i tots els presents que no van poder sinó, aplaudir-li i donar-li la seua més sincera enhorabona.

Per la seua banda, el VIII Premi de Narrativa Científica de la UV- Estudi General, dotat amb 3.000 euros, ha recaigut enguany en Jordi Navarri Ginestà, per la seua obra Somnis entre anells. L’autor va excusar la seua assistència i fou el mateix Daniel González Serisola, qui va arreplegar la Sitja de ceràmica en el seu nom. Daniel va destacar la col·laboració de la Universitat de València en els Premis Vicent Andrés Estellés i, per tant, amb Burjassot.

Després del lliurament dels premis, el guanyador del Premi de Poesia, Francesc Rodrigo, va oferir als presents un recital basat en alguns dels poemes que conformen l’obra guanyadora. Ho va fer acompanyat dels músics Àfrica Rutea, Carlos Gómez i Ruben Capella.